Mladi Amerikanci 'naginju u lijevo'
Za demokrata 2008. namjerava glasati 54 posto anketiranih; mladi iskazuju jaču podršku univerzalnom sustavu zdravstvenog osiguranja, vi
Najnovije istraživanje javnog mnijenja pokazuje da mladi Amerikanci preferiraju Demokratsku stranku, u odnosu na republikance, te da sve više 'naginju' prema lijevoj političkoj orijentaciji. Anketu su proveli dnevnik New York Times, televizijska mreža CBS i televizijska mreža za mlade MTV. Prema njoj, na predsjedničkim izborima sljedeće godine, za demokrata namjerava glasati 54 posto ispitanika, mladih u dobnoj skupini od 17 do 29 godina. Što se tiče popularnosti aktualnog predsjednika, on je među mladima razmjerno nepopularan, kao i u široj populaciji. Tek 28 posto ispitanika smatra da predsjednik Bush dobro obavlja svoj posao. U odnosu na starije generacije, mladi iskazuju jaču podršku univerzalnom sustavu zdravstvenog osiguranja, više njih se zalaže za liberalni imigracijski sustav te za legalizaciju istospolnog braka. Mladi su također optimističniji od starijih kada je u pitanju konačni ishod iračke misije: 51 posto ispitanika vjeruje da će Sjedinjene Države na kraju polučiti uspjeh, dok među starijim Amerikancima to vjeruje 45 posto ispitanika. Od predsjedničkih kandidata, mladim Amerikancima najviše se sviđaju Hillary Clinton i Barack Obama, oboje demokrati. U anketi je sudjelovalo 659 ispitanika, u dobi od 17 do 29 godina. Margina statističke pogreške iznosi četiri posto.